钦定古今图书集成/明伦汇编/官常典/第075卷 > 忠壮世子方等
## 钦定古今图书集成/明伦汇编/官常典/第075卷 > 忠壮世子方等

按《梁书世祖二子传》，世祖诸男徐妃生忠壮世子方
等，王夫人生贞惠世子方诸。其愍怀太子方矩，本书
不载所生，别有传。夏贤妃生敬皇帝，自馀诸子并本
书无传。按本传，忠壮世子方等，字实相，世祖长子
也。母曰徐妃。少聪敏，有俊才，善骑射，尤长巧思，性爱
林泉，特好散逸。尝著论曰：“人生处世，如白驹过隙耳。
一壶之酒，足以养性，一箪之食，足以怡形，生在蓬蒿，
死葬沟壑，瓦棺石椁，何以异兹？吾尝梦为鱼，因化为
鸟。当其梦也，何乐如之，及其觉也，何忧斯类？良由吾
之不及鱼鸟者远矣。故鱼鸟飞浮，任其志性。吾之进
退，恒存掌握。举手惧触，摇足恐堕。若使吾终得与鱼
鸟同游，则去人间如脱屣耳。”初，徐妃以嫉妒失宠，方
等意不自安。世祖闻之，又恶方等，方等益惧，故述论
以申其志焉。会高祖欲见诸王长子，世祖遣方等入
侍，方等欣然升舟，冀免忧辱。行至繇水，值侯景乱，世
祖召之，方等启曰：“昔申生不爱其死，方等岂顾其生。”
世祖省书叹息，知无还意，乃配步骑一万，使援京师。
贼每来攻，方等必身当矢石。宫城陷，方等归荆州，收
集士马，甚得众和，世祖始叹其能。方等又劝修筑城
栅，以备不虞。既成，楼雉相望，周回七十馀里。世祖观
之甚悦，入谓徐妃曰：“若更有一子如此，吾复何忧？”徐
妃不答，垂泣而退。世祖忿之，因疏其秽行，榜于大阁。
方等入见，益以自危。时河东王为湘州刺史，不受督
府之令，方等乃乞征之，世祖许焉。拜为都督，令帅精
卒二万南讨。方等临行，谓所亲曰：“吾此段出征，必死
无二，死而获所，吾岂爱生。”及至麻溪，河东王率军逆
战，方等击之，军败，遂溺死，时年二十二。世祖闻之，不
以为戚。后追思其才，赠侍中、中军将军、扬州刺史，谥
曰忠壮。世子并为《招魂》以哀之。方等注范晔《后汉书》，
未就。所撰《三十国春秋》及《静住子》，行于世。